|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γερανίου 28, 105 52, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

 Αθήνα, 24/10/2024

**ΔΕΛΤΙΟ ΤΥΠΟΥ**

**Ευρωπαϊκή Εβδομάδα για την Ασφάλεια και την Υγεία στην Εργασία**

Κάθε χρόνο τον Οκτώβριο (την 43η ημερολογιακή εβδομάδα), διοργανώνεται η Ευρωπαϊκή Εβδομάδα για την Ασφάλεια και την Υγεία στην Εργασία, μία από τις σημαντικότερες εκδηλώσεις της εκστρατείας για τους Ασφαλείς και Υγιείς Χώρους Εργασίας. Με **εκατοντάδες εκδηλώσεις ενημέρωσης και ευαισθητοποίησης που λαμβάνουν χώρα σε ολόκληρη την ΕΕ και εκτός ΕΕ.**

Στη χώρα μας δυστυχώς η Υγεία και Ασφάλεια στην εργασία αποτελεί θέμα χαμηλής προτεραιότητας και οι εργαζόμενοι είναι μάλλον «αναλώσιμοι», κατά παράβαση των αποφάσεων της Διεθνούς Οργάνωσης Εργασίας, σύμφωνα με τις οποίες η πρόσβαση σε ασφαλείς συνθήκες εργασίας που δεν απειλούν την υγεία, την αρτιμέλεια και την ζωή των εργαζομένων αποτελούν θεμελιώδες ανθρώπινο δικαίωμα.

Δυστυχώς οι αρχές, αντί να αντιμετωπίζουν την τραγική αύξηση των εργατικών δυστυχημάτων στη χώρα μας, με 109 ανθρώπους να χάνουν τη ζωή τους και 174 να τραυματίζονται σοβαρά στους χώρους εργασίας το 2024, περιορίζοντας τις επικίνδυνες εργασιακές συνθήκες, παρουσιάζουν απαράδεκτα και παραπλανητικά την δήθεν μείωση των περιστατικών. Παράλληλα, σύμφωνα με διεθνείς έρευνες στις οποίες συμμετέχει και ο Ευρωπαϊκός Οργανισμός για την Υγεία και Ασφάλεια στην Εργασία, πάνω από 2500 άνθρωποι χάνουν τη ζωή τους στη χώρα μας από ασθένειες που οφείλονται στο επαγγελματικό τους περιβάλλον.

Σε όλα αυτά έρχεται να προστεθεί η κυβερνητική εξαγγελία για  δήθεν εκσυγχρονισμό του Κώδικα για την Υγεία και Ασφάλεια στην Εργασία (ΥΑΕ) έξω από  την λειτουργία του Εθνικού Συμβουλίου για την Υγεία και Ασφάλεια στην Εργασία και δίχως την συμμετοχή των εκπροσώπων των εργαζομένων, γεγονός που αποτελεί εμπαιγμό κι θλιβερή πρωτοτυπία.

Καλούμε την ηγεσία του Υπουργείου Εργασίας και τις αρμόδιες αρχές να πράξουν τα δέοντα ώστε να καταγράφονται τα πραγματικά στοιχεία των εργατικών ατυχημάτων και των επαγγελματικών ασθενειών και να προστατεύσουν τους εργαζόμενους με την επαναφορά των Συλλογικών Συμβάσεων Εργασίας και την ενσωμάτωση των κοινοτικών οδηγιών στο εθνικό δίκαιο.

**Το Δ.Σ.**